b'\n_START_ARTICLE_\nEvander Sno\n_START_SECTION_\nZgodnja kariera\n_START_PARAGRAPH_\nSno je iz\xc5\xa1el iz Ajaxovega mladinskega pogona in se pri 18 letih pridru\xc5\xbeil Feyenoordu. Za tamkaj\xc5\xa1nje prvo mo\xc5\xa1tvo ni zbral nobenega nastopa, v sezoni 2005/06 je kot posojen igralec nastopal za NAC Bredo, kjer se je uveljavil kot eden obetavnej\xc5\xa1ih mladcev na nizozemskem tr\xc5\xbei\xc5\xa1\xc4\x8du.\n_START_SECTION_\nCeltic\n_START_PARAGRAPH_\nSno je leta 2006 podpisal pogodbo s \xc5\xa1kotskim prvoliga\xc5\xa1em Celticom. V \xc4\x8dasu podpisa pogodbe so Snoja mnogi strokovnjaki ozna\xc4\x8devali za enega najobetavnej\xc5\xa1ih mladih nogometa\xc5\xa1ev na svetu. Za Celtic je debitiral na sre\xc4\x8danju 3. kroga \xc5\xa1kotskega pokala proti St Mirrenu. Za svojo igro si je prislu\xc5\xbeil pohvale s strani trenerja in nato nastopil 23. septembra 2006 na ve\xc4\x8dnem \xc5\xa1kotskem derbiju proti Rangersom. V igro je ob zmagi Celtica 2\xe2\x80\x930 tedaj stopil v zaklju\xc4\x8dku sre\xc4\x8danja kot zamenjava za Japonca \xc5\xa0unsukeja Nakamuro. Novembra 2006 je dosegel Sno svoj edini zadetek v dresu Celtica, na prvenstveni tekmi proti Hibernianu. \xc5\xa0e naprej je kazal solidne predstave in si prislu\xc5\xbeil nastop na obeh tekmah dvoboja osmine finala Lige prvakov, kjer je Celtic klonil proti AC Milanu. Ob koncu sezone se je s soigralci veselil obrambe naslova \xc5\xa1kotskega prvaka, kar je Celticu uspelo tudi v naslednji sezoni (2007/08). Kljub uspehu si Sno ni prislu\xc5\xbeil simpatij \xc5\xa1kotskih navija\xc4\x8dev. Na \xc5\xa0kotskem je ostal \xc5\xa1e eno sezono in se nato avgusta 2008 vrnil v mati\xc4\x8dni Ajax.\n_START_SECTION_\nAjax\n_START_PARAGRAPH_\nOb povratku v Amsterdam je Sno podpisal 3-letno pogodbo. Na debiju proti Willem II Tilburgu je bil poslan z igri\xc5\xa1\xc4\x8da, a je kazen kasneje izni\xc4\x8dila nizozemska nogometna zveza KNVB. V prvi sezoni si pri Ajaxu ni na\xc5\xa1el mesta v prvi ekipi, zato je nazadoval v rezervno mo\xc5\xa1tvo, Jong Ajax._NEWLINE_Avgusta 2009 se je nato pridru\xc5\xbeil angle\xc5\xa1kemu klubu Bristol City, pri katerem je kot posojen igralec ostal do konca sezone 2009/10. Debitiral je proti Coventry Cityju, zabil svoj prvi gol za Bristol City proti Barnsleyju ob zmagi 3\xe2\x80\x932 in se po koncu sezone \xc5\xa1e enkrat ve\xc4\x8d vrnil v Ajax._NEWLINE_Sno je med tekmo za Ajaxovo rezervno ekipo 13. septembra 2010 sredi zelenice do\xc5\xbeivel sr\xc4\x8dni napad. Verjetni smrti se je izognil s pomo\xc4\x8djo zdravni\xc5\xa1ke ekipe, ki je nudila takoj\xc5\xa1njo pomo\xc4\x8d in \xc5\xa1tirikrat uporabila defibrilator. Snoja so nato pri zavesti prepeljali v bolni\xc5\xa1nico v Arnhem. Pred njim je sedaj dolgotrajno okrevanje.\n_START_SECTION_\nReprezentan\xc4\x8dna kariera\n_START_PARAGRAPH_\nSno je bil reden \xc4\x8dlan nizozemske reprezentance do 21 let. Oktobra 2006 ga je selektor \xc4\x8dlanske reprezentance Marco van Basten vpoklical za prijateljsko tekmo proti Angliji. 16. julija 2008 je bil nato eden od potnikov na Poletne olimpijske igre 2008 v Peking. Na olimpijskem turnirju je prilo\xc5\xbenost dobil \xc5\xbee na uvodni tekmi nizozemske izbrane vrste proti Nigeriji in si \xc5\xbee na tej prvi tekmi prislu\xc5\xbeil rde\xc4\x8di karton.'